परोपकार कभी-कभी मनुष्य का जीवन ही बदल देता है। परोपकारी मनुष्य को जीवन में कभी किसी चीज का भय नहीं सताता। दूसरी ओर जब मनुष्य के मन में मोह व लालच भर जाता है, तो उसका मन हर समय परपंच बुनने में ही लगा रहता है। अपनी आकांक्षाओं को पूरा करने के लालच में वह अच्छाई भूल जाता है और किसी बुरे काम से परहेज नहीं करता। अपनी स्वार्थसिद्धि के लिये एक के बाद एक दुष्कर्म करता जाता है। इससे वह अपना यह जीवन तो बिगाड़ लेता है, अगले जन्म के लिये भी काँटों की फसल तैयार कर लेता है। किंतु जीवन में उसे कभी अपनी भूल का ज्ञान हो जाये, उसके मन में परोपकार की भावना जागृत हो जाये तो फिर उसका जीवन ही बदल जायेगा। उसके मन में लालच का स्थान खाली हो जायेगा और ईश्वर उसके गुनाहों और पापों को क्षमा कर उसे सद्बुद्धि प्रदान कर परोपकार के मार्ग पर चलने की प्रबल प्रेरणा जगा देता है। तब उसके कल्याण का मार्ग खुल जाता है। परोपकार में बड़ी शक्ति है, जो मनुष्य के विवेक के साथ-साथ उसका शुभ भाग्य भी खोल देता है।